Henrik Dam Kristensen (S), 2001-05-18:
Regeringen har stor sympati for tanken om, at de ældre borgere i et omfang, som de selv måtte ønske det, kan blive boende i den samme ældreegnede bolig så lang tid som muligt og også gerne, hvis de ønsker det, resten af deres liv.
Jeg synes, det er vigtigt at starte med at bemærke, at forslaget på det sociale område ikke indeholder elementer, som kommunen ikke allerede kan anvende i dag.
Kommunen har i dag mulighed for at overlade udførelsen af hjælp efter serviceloven til private udførere.
Hvilken selskabsform, den eller de private udførere er oprettet under, er i den forbindelse underordnet.
Kommunerne har således allerede i dag meget frie rammer for, hvorledes de vil tilrettelægge udførelsen af den tildelte hjælp.
Ifølge forslaget skal andelsforeninger, som skal stå for levering af den personlige og praktiske hjælp, oprettes i tilknytning til en andelsboligforening.
Det er alene andelshaverne, der skal have mulighed for at få udført hjælpen af andelsselskabet. Det betyder altså, at ældre borgere, der bor i samme boligkompleks, og som gerne vil have den samme praktiske hjælp udført af andelsselskabet, ikke kan få det ønske opfyldt, medmindre de har en andel i andelsselskabet.
Det afgørende for retten til at få hjælp udført af andelsselskabet er således afhængig af den enkelte ældres økonomiske mulighed for at skyde penge ind i et andelsselskab
I stedet for at rette fokus på de initiativer, der kan medvirke til, at alle ældre også uanset deres økonomiske forhold skal hjælpes til at forblive i eget hjem, så længe de selv ønsker det, ønsker forslagsstillerne altså alene at fokusere på en særlig gruppe, nemlig dem, der har mulighed for at købe en andel i andelsselskabet.
Efter regeringens opfattelse er forslaget meget snævert rettet og baserer sig også på en usolidarisk tankegang.
Netop de økonomisk bedrestillede ældre har allerede i dag mange muligheder for at skabe bedre rammer omkring deres ældreliv, eksempelvis etablering af oldekolle m.v. Forslagsstillerne ønsker med forslaget at forpligte kommunerne til at tegne driftsoverenskomst med andelsselskabet, et forslag, der på det punkt ikke adskiller sig fra tidligere forslag fra de to partier om at forpligte kommunen til at indføre et frit valg på ældreområdet, men som tydeligt nok alene indbefatter en frit valg-model for den særlige gruppe ældre, nemlig andelshavere, der som de eneste vil være berettiget til at få udført hjælpen af andelsselskabet.
Der er ikke i forslaget taget stilling til, hvilket udvælgelseskriterium kommunalbestyrelsen skal lægge til grund, og hvilke krav kommunalbestyrelsen kan stille ved tildeling at støtte til servicearealerne.
Er det hensigten, at alle andelsselskaber skal have tilskud til servicearealet, hvis blot nogle få medlemmer af andelsselskabet er visiteret til praktisk bistand og personlig pleje?
Også på det punkt må jeg sige, at der forekommer
forslaget usolidarisk over for den økonomisk dårligt stillede ældre ved, at de økonomisk mere velstillede ældre kan købe sig til et statstilskud til servicearealer via deres medlemskab af en andelsforening.
Regeringen er dybt optaget af at skabe også ordentlige ældreboliger, og der er taget en række initiativer.
Så det overordnede synspunkt, som handler om at give ældre nogle gode rammer, nogle gode muligheder, er vi fuldstændig enige i.
Vi synes bare, at med forslaget her henvender man sig meget målbevidst til en gruppe, som har en økonomisk formåen, og der er ikke taget stilling til dem, som ikke måtte have den samme økonomiske formåen.
Det er ikke den politik, som regeringen står for.